Diari Oficial de la Generalitat Valenciana


Sumari del DOGV 9567, del 03-04-2023 (2023/3490)

RESOLUCIÓ de 29 de març de 2023, de la Conselleria d'Innovació, Universitats, Investigació i Societat Digital, per la qual es convoquen el 2023 subvencions destinades al finançament del Programa Investigue, de contractació de persones joves demandants d'ocupació en la realització d'iniciatives d'investigació i innovació a la Comunitat Valenciana, en el marc del Pla de recuperació, transformació i resiliència, per a la seua execució el 2023.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9567

Data del DOGV
:   03-04-2023

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2023/3490


Data del document
:   29-03-2023

Organisme emissor
:   Conselleria d'Innovació, Universitats, Ciència i Societat Digital

Tipus de document
:   Resolució

Anàlisi jurídica

 Descriptors 

:   * Conselleria d'Innovació, Universitats, Ciència i Societat Digital
    * ajuda pública

RESOLUCIÓ de 29 de març de 2023, de la Conselleria d'Innovació, Universitats, Investigació i Societat Digital, per la qual es convoquen el 2023 subvencions destinades al finançament del Programa Investigue, de contractació de persones joves demandants d'ocupació en la realització d'iniciatives d'investigació i innovació a la Comunitat Valenciana, en el marc del Pla de recuperació, transformació i resiliència, per a la seua execució el 2023. [2023/3490]  
  
En el marc del Pla nacional de recuperació, transformació i resiliència, el Ministeri de Treball i Economia Social i el Servei Públic d'Ocupació Estatal participen de manera rellevant en el component 23 «Noves polítiques públiques per a un mercat de treball dinàmic, resilient i inclusiu», s'inclou la inversió 1, «Ocupació jove», que al seu torn inclou l'actuació del Programa Investigue.  
Aquesta actuació té com a finalitat la contractació de persones joves majors de 16 anys i menors de 30, investigadores, tecnòlogues, personal tècnic i altres perfils professionals en R+D+I, així com, si és el cas, el personal de suport a la investigació en organismes públics d'investigació i difusió del coneixement, universitats públiques, centres tecnològics, parcs científics i tecnològics, entitats públiques subjectes a dret privat, i entitats privades sense ànim de lucre com ara fundacions, juntament amb empreses que invertisquen en investigació i innovació. Les activitats objecte de les ajudes emmarcades en aquesta ordre seran desenvolupades per les persones joves indicades, en les iniciatives relacionades amb la sanitat, la transició ecològica i l'economia verda (energies renovables, eficiència energètica, tractament d'aigües i residus, i indústria agroalimentària), la digitalització de serveis i enginyeria de dades o «science data», així com qualsevol projecte d'investigació destinat a les àrees socials, culturals, artístiques o qualsevol altre àmbit d'estudi.  
En data 19 de novembre de 2021, el Ministeri de Treball i Economia va publicar l'Ordre TES/1267/2021, de bases reguladores del Programa Investigue, en la qual s'estableixen les bases reguladores per a la concessió de les subvencions, mitjançant les quals es finança el Programa Investigue, i es regulen tots aquells aspectes que tant la Llei 38/2003, de 17 de novembre, general de subvencions, com el Reial decret 887/2006, de 21 de juliol, pel qual s'aprova el Reglament de la Llei general de subvencions, disposen com el seu contingut obligatori.  
  
En aqueixa línia, es preveu un conjunt de disposicions comunes per a totes les subvencions que concedisquen les diferents administracions públiques, sense perjudici de les competències d'execució i d'autoorganització que tenen reconegudes les comunitats autònomes, per a poder convocar subvencions a aquest efecte d'acord amb aquelles bases reguladores.  
En virtut del que s'ha exposat i de conformitat amb l'article 160.4.b de la Llei 1/2015, de 6 de febrer, d'hisenda pública, del sector públic instrumental i de subvencions, resolc:  
  
Primer. Objecte i activitats subvencionades  
1. L'objecte d'aquesta resolució és convocar a la Comunitat Valenciana per a l'exercici 2023 les subvencions regulades en l'Ordre TES/1267/2021, del Ministeri de Treball i Economia Social, per la qual s'estableixen les bases reguladores per a la concessió de subvencions públiques, destinades al finançament del Programa Investigue, de contractació de persones joves demandants d'ocupació en la realització d'iniciatives d'investigació en innovació, en el marc del Pla de recuperació, transformació i resiliència (BOE 277, 19 de novembre de 2021, d'ara en avant bases reguladores).  
2. Les activitats objecte d'aquestes subvencions i les ocupacions de cobertura preferent són les que s'estableixen en l'article 2 de les bases reguladores.  
3. Així mateix, l'activitat subvencionada és la que apareix en l'article 6 de les bases reguladores i consisteix en la contractació de persones joves, d'acord amb la legislació vigent, per al desenvolupament i l'execució de les funcions, tasques i iniciatives d'investigació i innovació, en qualitat de personal investigador, tecnòleg o tecnòloga, personal tècnic o altres perfils professionals en R+D+I, i també, si és el cas, com a personal de suport a la investigació.  
  
Segon. Finançament i import de la convocatòria  
1. La subvencions que es convoquen amb aquesta resolució es finançaran amb càrrec a la línia S8752000, Programa Investigue Comunitat Valenciana, del programa pressupostari 542.99, «MRR. Transformació digital, ciència i investigació», del pressupost de despeses de la Generalitat, per un import per a l'exercici 2023 de 3.361.656,69 euros, el qual es finança íntegrament amb fons europeus del Mecanisme de Recuperació i Resiliència.  
2. La dotació econòmica d'aquesta convocatòria podrà incrementar-se si concorre algun dels supòsits previstos en l'article 11.2 del Decret 77/2019, de 7 de juny, del Consell, de regulació del procediment de gestió del pressupost de la Generalitat. En tot cas, aquest increment queda condicionat a la declaració de disponibilitat del crèdit a conseqüència del corresponent expedient de generació de crèdit, i s'haurà de publicar en el Diari Oficial de la Generalitat Valenciana. Aquesta publicitat no implicarà l'obertura de termini per a presentar noves sol·licituds ni l'inici de nou còmput de termini per a resoldre.  
  
  
Tercer. Requisits de les entitats beneficiàries  
1. D'acord amb el que es disposa en article 4 de les bases reguladores, podran ser beneficiàries de les subvencions convocades els següents organismes, centres i entitats d'investigació i de difusió de coneixements:  
a) Organismes públics d'investigació definits en l'article 47 de la Llei 14/2011, d'1 de juny, de la ciència, la tecnologia i la innovació.  
  
b) Les universitats públiques de la Comunitat Valenciana i els seus instituts d'investigació i les universitats privades.  
c) Centres i instituts tecnològics i centres de suport a la innovació tecnològica de la Comunitat Valenciana.  
d) Parcs científics de la Comunitat Valenciana.  
e) Les institucions d'investigació de l'Administració General de l'Estat o d'altres administracions, ubicades a la Comunitat Valenciana.  
  
f) Els ens del sector públic instrumental de la Generalitat dedicats a la investigació.  
g) Altres centres públics d'R+D+I de la Comunitat Valenciana, amb personalitat jurídica pròpia, que tinguen en els seus estatuts o en el seu objecte social o en la normativa que els regule l'R+D+I com a activitat principal.  
h) Centres privats d'R+D+I de la Comunitat Valenciana, sense ànim de lucre i amb personalitat jurídica pròpia, que tinguen definida en els seus estatuts o en el seu objecte social o en la normativa que els regule l'R+D+I com a activitat principal.  
Les entitats públiques o privades beneficiàries hauran de tindre el seu domicili social a Espanya i els centres de treball de les persones contractades hauran d'estar en el territori de la Comunitat Valenciana.  
2. No podran obtindre la condició de beneficiàries les entitats en les quals concórrega alguna de les circumstàncies previstes en l'article 13.2 de la Llei 38/2003, de 17 de novembre, general de subvencions (LGS).  
  
  
Quart. Destinació de les subvencions públiques, duració, quanties i finançament  
1. La destinació d'aquestes subvencions és el que disposa l'apartat 1 de l'article 5 de les bases reguladores.  
D'acord amb això, les subvencions es destinaran al finançament dels costos laborals i salarials, incloent-hi la cotització per tots els conceptes a la Seguretat Social, de les persones joves que siguen contractades per al desenvolupament i l'execució de les iniciatives d'investigació i innovació del Programa Investigue.  
La duració dels contractes a subvencionar serà d'un mínim de 12 mesos i un màxim de 24 mesos. La data d'inici dels contractes estarà determinada en la resolució de la concessió.  
Els contractes objecte de subvenció, que hauran de ser a temps complet, es realitzaran d'acord amb la normativa laboral. No es podran contractar persones joves que hagen exercit qualsevol tipus de lloc d'investigació en la mateixa entitat en el termini de sis mesos immediatament anteriors.  
2. Els costos laborals inclouran:  
a) Costos laborals i salarials, incloent-hi les despeses de cotització per tots els conceptes a la Seguretat Social.  
b) Ajudes al desplaçament per import de 1.000 euros per any a tant alçat per persona contractada, quan aquestes tinguen residència en província diferent d'on han d'exercir el seu lloc de treball, que s'aplicaran a un màxim del 50 % de les persones contractades. En cas que el contracte siga inferior als 24 mesos, es prorratejarà aquesta quantia segons el nombre de mensualitats.  
3. La concessió de les subvencions i la seua justificació es realitzarà, d'acord amb el que s'estableix en l'apartat 3 de l'article 5 de les bases reguladores, a través dels mòduls següents:  
a) Per a compensar els costos laborals previstos en la lletra a) del punt 2:  
Mòdul A: el mòdul pujarà a 22.405,94 euros per persona contractada i any de contractació (1.867,16 euros per mes), en el cas de contractes en els grups de cotització de la Seguretat Social 9 a 5, ambdós inclusivament.  
Mòdul B: el mòdul pujarà a 33.108,92 euros per persona contractada i any de contractació (2.759,07 euros per mes), en el cas de contractes en els grups de cotització de la Seguretat Social 4 a 1, ambdós inclusivament.  
D'acord amb això, l'import d'aquesta subvenció es calcularà en funció de les previsions recollides en el projecte presentat segons el nombre de persones a contractar, els anys (o mesos, si escau) de contractació de cadascuna d'elles i el mòdul segons el grup de cotització de la Seguretat Social que corresponga.  
b) Per a compensar les ajudes al desplaçament previstes en la lletra b) del punt 2, té la consideració de mòdul la quantitat a tant alçat de 1.000 euros a l'any per persona contractada.  
La concessió d'ajudes per a contractes de suport no superarà el 10 % del total de contractes subvencionats.  
4. Sense perjudici del que s'estableix en l'apartat 4 de l'article 5 de les bases reguladores, les ajudes seran compatibles amb altres subvencions, ajudes ingressos o recursos per a la mateixa finalitat.  
5. No s'estableix límit o percentatge màxim d'ajuda per a cada tipus d'actuació, ni entitat beneficiària.  
  
Cinqué. Forma i termini de presentació de sol·licituds  
1. La formalització de la sol·licitud la realitzarà la persona coordinadora responsable de l'actuació per a la qual es requerisca contractar personal, en nom de l'entitat beneficiària, i es tindrà en compte el que es disposa en les bases reguladores i en aquesta convocatòria.  
2. Les sol·licituds i la documentació necessària es presentaran telemàticament en el termini comprés entre el dia 4 i el 24 d'abril de 2023, ambdós inclusivament, emplenant el model oficial de sol·licitud que estarà disponible en la seu electrònica de la Generalitat Valenciana: https://sede.gva.es i en la pàgina web de la Conselleria d'Innovació, Universitats, Ciència i Societat Digital: http://innova.gva.es/es/web/ciencia.  
3. A fi de complir els fins previstos en l'apartat primer d'aquesta convocatòria, es presentarà una única sol·licitud per actuació per a la qual es requerisca la contractació de personal.  
Cada persona coordinadora responsable només podrà presentar i sol·licitar la subvenció per a una única actuació i en aquesta es podrà preveure fins a un màxim de cinc perfils professionals a contractar. En el cas que es presente més d'una sol·licitud, s'entendrà com a vàlida l'última presentada i se'n rebutjarà la resta.  
4. Les sol·licituds les presentarà i emplenarà la persona coordinadora responsable de cada actuació i hauran de registrar-se necessàriament amb la seua signatura electrònica. La persona que tinga la representació legal de l'entitat beneficiària, mitjançant un formulari específic signat electrònicament per a cadascuna de les sol·licituds que es presenten per a la seua entitat, acreditarà i autoritzarà que la persona coordinadora presente la sol·licitud de subvenció i els documents adjunts a aquesta, i també que s'efectuen les declaracions responsables específiques per a aquesta modalitat de subvenció.  
  
  
Sisé. Documents que han d'acompanyar la sol·licitud  
1. La sol·licitud, per a cadascuna de les actuacions, s'acompanyarà de:  
a) Una memòria del coordinador responsable del projecte, amb la descripció dels llocs de treball a cobrir, característiques de les activitats a realitzar i duració i nombre de contractes; previsions dels costos del programa, distingint entre subvenció sol·licitada i, si escau, aportació de l'entitat beneficiària; pla de formació per a la millora de l'ocupabilitat del personal a contractar i, si escau, la previsió d'estades formatives d'aquest.  
b) Una declaració responsable de l'entitat del compliment de les condicions per a l'accés a la subvenció, sense perjudici que l'Administració verifique el compliment de les condicions dels beneficiaris de la subvenció. Aquesta comprovació podrà realitzar-se amb anterioritat o posterioritat a la concessió de la subvenció, i en cas de detectar-se'n algun incompliment es procedirà a la denegació de la subvenció o a l'exigència de reintegrament.  
c) Declaració d'absència de conflicte d'interessos, en línia amb la prevenció del frau, d'acord amb el que s'ha disposat en la normativa reguladora d'aquestes ajudes i del Mecanisme de Recuperació i Resiliència.  
d) Declaració responsable sobre el compliment del principi de no perjudici significatiu als sis objectius mediambientals (DNSH) establit en l'article 7 de les bases reguladores. En qualsevol cas, s'haurà de complir el que s'estableix en l'esmentat article 7.  
e) Declaració de compromís en relació amb l'execució d'actuacions del Pla de recuperació, transformació i resiliència (PRTR), tant de l'entitat com del coordinador responsable de l'actuació.  
  
f) Declaració de cessió i tractament de dades en relació amb l'execució de les actuacions del Pla de transformació i resiliència (PRTR).  
  
g) Document del representant legal de l'entitat, signat electrònicament, que comprenga tant la conformitat i autorització amb la sol·licitud o sol·licituds presentades per les persones coordinadores responsables de la seua entitat, juntament amb la declaració responsable de compliment dels requisits exigits en la normativa aplicable. L'haurà de signar electrònicament la persona responsable legal de l'entitat beneficiària.  
  
2. La informació facilitada per les entitats sol·licitants de les subvencions haurà de presentar-se d'acord amb el contingut i format dels models normalitzats que es troben disponibles en la pàgina web de la direcció general competent en matèria de ciència i investigació: http://innova.gva.es/es/web/ciencia.  
3. Si la sol·licitud presentada no reuneix els requisits establits en les bases reguladores i en aquesta convocatòria no estiguera degudament emplenada, la documentació rebuda fora defectuosa o faltarà algun dels documents preceptius, es requerirà l'entitat sol·licitant perquè en el termini màxim de 10 dies hàbils esmene la falta o acompanye els documents preceptius, amb indicació que, si no ho fa així, es considerarà que ha desistit de la seua petició, de conformitat amb el que s'estableix en l'article 68.1 de la Llei 39/2015, d'1 d'octubre, del procediment administratiu comú de les administracions públiques.  
4. La presentació de la sol·licitud comportarà l'autorització a l'òrgan gestor per a comprovar les dades d'identitat, domicili, residència i titulació segons el Decret 165/2010, de 8 d'octubre, del Consell, pel qual s'estableixen mesures de simplificació i de reducció de càrregues administratives en els procediments gestionats per l'Administració de la Generalitat i el seu sector públic, i obtindre els certificats a emetre per l'Agència Estatal d'Administració Tributària, per la Tresoreria General de la Seguretat Social i per la conselleria competent en matèria d'hisenda o tributs que acrediten el compliment per l'entitat sol·licitant de les seues obligacions tributàries i amb la Seguretat Social, en els termes establits en l'article 22.4 del Reglament de la Llei general de subvencions, aprovat pel Reial decret 887/2006 de 21 de juliol. No obstant això, els qui sol·liciten aquestes subvencions podran acreditar directament el compliment de les indicades obligacions mitjançant l'aportació dels certificats corresponents.  
  
Seté. Procediment i criteris de selecció  
1. D'acord el que s'estableix en l'apartat 1 de l'article 9 de les bases reguladores, en l'àmbit de gestió de la Comunitat Valenciana la selecció de beneficiaris de les subvencions i la seua concessió es realitzarà pel procediment de concurrència competitiva.  
2. Les sol·licituds seran valorades d'acord amb el barem següent:  
  
a) Descripció dels llocs de treball a cobrir, rellevància de les activitats a realitzar i duració i nombre de contractes, així com les previsions dels costos del programa, distingint entre subvenció sol·licitada i, si escau, aportació de l'entitat beneficiària. Fins a 6 punts.  
  
b) Pla de formació per a la millora de l'ocupabilitat del personal a contractar. Fins a 4 punts.  
c) Addicionalment, podran atorgar-se fins a 2 punts més si el pla de formació inclou estades formatives del personal contractat en altres centres d'investigació estrangers. Fins a 2 punts.  
3. La comissió avaluadora prevista en l'apartat huit podrà obtindre l'assessorament de l'Agència Valenciana d'Avaluació i Prospectiva (AVAP) o, si escau, de persones expertes designades per la persona titular de la direcció general competent en matèria de ciència i investigació d'entre investigadors d'universitats i altres centres públics d'investigació.  
4. La distribució d'ajudes s'assignarà entre les diferents províncies de la Comunitat Valenciana entre aquelles sol·licituds que hagen obtingut un mínim de 5 punts. Per a això, la proporció de l'import total de les sol·licituds que hagen obtingut un mínim de 5 punts en cada província, determinarà l'assignació proporcional de l'import total de les ajudes en cada província. A cada sol·licitud se li assignarà una província en funció de la ubicació del centre de treball dels perfils sol·licitats.  
  
5. De l'avaluació resultant s'elaborarà una prelació de major a menor puntuació per cadascuna de les províncies. En el cas que diverses sol·licituds obtingueren igual puntuació total, es considerarà de major puntuació la que haguera obtingut una valoració major en el criteri a). En cas de persistir l'empat, es considerarà la puntuació del criteri b).  
  
Si persistira l'empat, es resoldrà aplicant criteris d'igualtat entre dones i homes de conformitat amb el que s'estableix en l'article 28 de la Llei 17/2015, de 21 de juliol, d'igualtat efectiva de dones i homes. Si després d'això es mantinguera l'empat, es resoldrà per aplicació del criteri que determine motivadament la comissió avaluadora.  
6. Ateses aquestes prelacions s'assignarà a cada sol·licitud l'import a concedir fins a esgotar la dotació econòmica assignada a cada província. En el cas que la dotació econòmica assignada a una província no s'esgote, s'assignarà a la següent sol·licitud amb la puntuació més alta que no obtenia subvenció, amb independència de la seua província.  
  
  
Huité. Instrucció i comissió avaluadora  
1. L'ordenació i instrucció del procediment de concessió de subvencions correspondrà a la direcció general competent en matèria de ciència i investigació, la qual podrà realitzar, d'ofici, totes les actuacions que consideren necessàries per a la determinació, coneixement i comprovació de les dades en virtut de les quals ha de formular-se la corresponent proposta de resolució.  
2. D'acord amb l'article 22 de la Llei 38/2003, de 17 de novembre, general de subvencions, la comissió avaluadora elevarà la corresponent proposta de resolució, amb indicació del resultat de l'avaluació i de la quantia de la subvenció, a la persona titular de la direcció general competent en matèria de ciència i investigació, la qual tindrà la composició següent:  
a) Presidència: la persona titular de la subdirecció general de la Generalitat competent en matèria de política científica i investigació.  
b) Vicepresidència: la persona titular del servei competent en matèria de política científica o de promoció de la investigació de la Generalitat a qui corresponga la gestió d'aquestes subvencions.  
c) Vocals: una o tres persones funcionàries del grup A1 de la direcció general competent en matèria de ciència i investigació, una de les quals actuarà com a secretària, amb veu i vot.  
3. Les comissions que es constituïsquen a l'empara d'aquesta convocatòria s'hauran d'ajustar als principis de composició i presència equilibrada entre dones i homes, establits per la Llei orgànica 3/2007, de 22 de març, per a la igualtat efectiva entre dones i homes.  
  
Nové. Mitjans de notificació  
1. De conformitat amb el que s'estableix en l'article 45.1.b de l'LPAC, l'òrgan instructor podrà publicar els requeriments d'esmena i altres actes de tràmit en la pàgina web de la direcció general competent en matèria de ciència i investigació: http://innova.gva.es/es/web/ciencia.  
  
2. La resolució del procediment es notificarà a les persones interessades dins del termini de 10 dies hàbils a partir de la data de la resolució, mitjançant la seua publicació en la pàgina web de la Conselleria competent en matèria de ciència i investigació, de conformitat amb l'article 45.1 de l'LPAC. Així mateix, es remetrà a la Base de dades Nacional de Subvencions, als efectes del que es disposa en l'article 18 de la Llei 38/2003, de 17 de novembre, general de subvencions.  
3. Amb caràcter general, s'utilitzarà la notificació electrònica en tots els actes que emeta l'òrgan concedent. Igualment, les persones interessades emplenaran i aportaran tota la documentació requerida a través de les aplicacions informàtiques posades a la seua disposició per l'òrgan concedint en la seua seu electrònica, així com la presentació efectiva, amb signatura de la persona interessada, a través d'un registre electrònic.  
  
Desé. Requisits de les persones contractades  
1. Les persones que siguen contractades hauran de ser joves de 16 o més anys, que no hagen complit 30 anys i que es troben desocupades i inscrites com a demandants d'ocupació en el servei públic d'ocupació corresponent en el moment de començar la relació contractual.  
  
2. Els requisits exigits per a la modalitat de contracte que es formalitze, ajustant-se a les circumstàncies concretes de cada iniciativa d'acord amb la legislació vigent, s'hauran de complir a l'inici de la seua participació en el programa.  
3. Les persones treballadores objecte de contractació se seleccionaran tenint en compte els criteris següents:  
a) Major adequació entre la formació acadèmica de la persona jove en relació amb el programa d'investigació que es desitja dur a terme.  
  
b) Disposar d'estudis específics relacionats amb la matèria a desenvolupar, com ara màsters, graus o/i qualssevol que estiguen homologats pel Ministeri d'Educació i Formació Professional o el Ministeri d'Universitats i els atorguen majors capacitats i competències per a dur a terme el programa d'investigació. Aquest criteri no serà aplicable per als llocs de suport.  
c) La valoració curricular i de les persones candidates haurà de realitzar-se mitjançant l'ús de curriculum vitae cec, i es garantirà el principi de no-discriminació per cap raó.  
d) Les entitats a les quals se'ls haja concedit una subvenció, en les seues convocatòries per a la selecció de personal, hauran de recollir les mesures que ja tinguen implementades en la data de la sol·licitud per a afavorir la conciliació entre la vida laboral, familiar, personal i la igualtat de gènere.  
  
Onzé. Resolucions de concessió d'ajudes per a compensar els costos laborals, salarials i d'ajudes al desplaçament  
1. La comissió avaluadora, de conformitat amb els criteris establits per a l'avaluació, elevarà a la persona titular de la direcció general competent en matèria de ciència i investigació una proposta de resolució definitiva d'ajudes per a compensar els costos laborals i salarials de l'apartat quart 2.a), amb una relació prioritzada per cada província de les sol·licituds amb la puntuació obtinguda i la dotació màxima per a finançar les ajudes per desplaçament, que no podrà cobrir a més del 50 % dels contractes a finançar, tal com disposa les bases reguladores.  
  
No caldrà establir aquest ordre de prelació quan el crèdit consignat siga suficient per a atendre totes les sol·licituds presentades que complisquen els requisits exigits.  
2. En la pàgina web de la conselleria que exercisca la competència en matèria de política científica i investigació, es publicarà la resolució definitiva de concessió de les ajudes per a compensar els costos laborals i salarials, que tindrà tots els efectes de notificació efectuada. Aquesta resolució contindrà la relació de les sol·licituds seleccionades per a la concessió d'aquestes ajudes i els aspectes següents:  
a) Quantia de la subvenció a atorgar, amb indicació del nombre de persones a contractar.  
b) Categoria professional, grup o nivell professional i activitat a desenvolupar de les persones a contractar.  
c) Duració dels contractes a realitzar amb cada persona.  
d) Localització geogràfica provincial de les contractacions a realitzar.  
3. En el termini de 10 dies des de la seua publicació, les entitats beneficiàries manifestaran la seua acceptació, desistiment o renúncia a l'ajuda concedida.  
4. Després de la presentació dels contractes, segons el que es disposa en l'apartat tretzé d'aquesta convocatòria, vistes les sol·licituds i l'acreditació per a l'obtenció d'una ajuda al desplaçament, la comissió avaluadora, d'acord amb les relacions prioritzades per províncies del punt primer d'aquest apartat, elevarà una proposta de resolució definitiva a la persona titular de la direcció general competent en matèria de ciència i investigació per a la distribució de les ajudes al desplaçament de l'apartat quart 2 b).  
5. En la pàgina web de la conselleria que tinga la competència en matèria de ciència i investigació, es publicarà una resolució definitiva de concessió d'ajudes al desplaçament, que tindrà tots els efectes de notificació efectuada. Aquesta resolució contindrà la relació de les sol·licituds seleccionades per a la concessió d'aquestes ajudes.  
  
Dotzé. Termini per a resoldre i pagament de la subvenció  
1. D'acord amb les bases reguladores, el termini màxim per a resoldre les subvencions convocades i la seua notificació serà de dos mesos i el còmput del termini s'iniciarà l'endemà de la finalització del termini de presentació de sol·licituds. Tot això, sense perjudici del que es disposa en l'apartat 1 de l'article 23 de l'LPAC.  
2. D'acord amb el que es disposa en l'apartat tercer de l'article 12 de les bases reguladores, una vegada presentats els contractes per part de les entitats beneficiàries es lliurarà d'una sola vegada l'import de la totalitat de l'ajuda relativa als costos laborals i salarials. Igualment, es lliurarà d'una sola vegada l'import de la totalitat de l'ajuda relativa als costos de desplaçament, una vegada resolta la concessió d'aquestes ajudes.  
3. No podrà realitzar-se el pagament de la subvenció mentre l'entitat beneficiària no es trobe al corrent en el compliment de les seues obligacions amb l'Agència Estatal d'Administració Tributària, amb l'Agència Valenciana de Tributs i davant la Seguretat Social o siga deutora per resolució ferma de procedència de reintegrament. No serà procedent la constitució de garanties a favor de l'administració concedint. Atesa la naturalesa de la subvenció, els rendiments financers que s'hagueren generat per les bestretes de fons lliurats no incrementaran l'import de la subvenció concedida.  
  
Tretzé. Procediment de selecció i incorporació del personal  
  
1. Les entitats i centres beneficiaris hauran de tindre una selecció de les persones participants per a cada lloc oferit amb un mes d'antelació, almenys, respecte de l'inici previst dels contractes.  
2. Les entitats i els centres beneficiaris contractaran les persones treballadores seleccionades utilitzant la modalitat de contractació que millor s'ajuste a les circumstàncies concretes de cada iniciativa, d'acord amb la legislació laboral, de prevenció de riscos laborals i de la Seguretat Social vigent. Així mateix, se haurà d'acreditar que per a la selecció del personal contractat s'han complit els requisits de l'apartat desé d'aquesta convocatòria.  
3. Es presentaran a l'òrgan concedint els contractes formalitzats a l'empara d'aquestes ajudes, en el termini de cinc dies hàbils després de la seua formalització, amb la sol·licitud i l'acreditació, en el supòsit que es vulga obtindre una ajuda al desplaçament per a aquell personal contractat que residisca en una província diferent del lloc en què s'haja d'exercir el lloc de treball.  
A més, els contractes hauran de ser comunicats a través de l'aplicació Aypczcp@ s l'oficina d'ocupació que corresponga i portaran la indicació «Programa Investigue. Mecanisme de recuperació i resiliència», en els termes previstos en l'esmentada aplicació.  
4. Els contractes hauran de començar o finalitzar en els terminis que establisca la resolució de concessió, excepte en casos de força major o per causes degudament justificades, en què es podrà autoritzar l'ajornament de l'inici.  
5. La persona jove contractada tindrà els mateixos drets que la resta dels treballadors de l'empresa, segons el que s'estableix en l'Estatut dels Treballadors, en el conveni col·lectiu aplicable i en el contracte de treball.  
6. Per a cada lloc es podrà confeccionar una llista de reserva amb els candidats no seleccionats en el corresponent procés selectiu, amb la finalitat de poder cobrir possibles renúncies.  
7. En cas de renúncia d'alguna de les persones contractades amb aquestes ajudes, l'entitat beneficiària podrà substituir-la d'acord amb la seua llista de reserva, respectant la mateixa modalitat i les mateixes condicions establides en l'apartat sisé d'aquesta convocatòria. Les persones contractades hauran de comunicar la seua renúncia a l'entitat beneficiària amb 15 dies hàbils d'antelació respecte de la data en què aquesta tinga efectes. D'altra banda, la substitució de renúncies no suposarà un minvament en el compliment dels objectius de l'activitat subvencionada.  
  
Catorzé. Seguiment científic de les actuacions i justificació econòmica  
  
1. Les entitats i centres beneficiaris se sotmetran al seguiment, control i justificació econòmica segons el que s'estableix en article 14 de les bases reguladores i el que es disposa en aquesta convocatòria.  
L'entitat beneficiària, en el termini de dos mesos, computat des de la finalització de les contractacions en el cas de les contractacions anuals i, addicionalment, a l'any d'iniciar-se el contracte, per a aquelles contractacions que s'estenguen més de dotze mesos, i, en tot cas, abans del tercer trimestre de 2025, presentarà davant la direcció general competent en matèria de ciència i investigació, la justificació del compliment de les actuacions subvencionades i de les despeses realitzades, mitjançant el règim de mòduls, d'acord amb el que es preveu en els articles 69 i 76 a 79 del Reglament de la Llei General de Subvencions.  
  
La persona titular de la direcció general competent en matèria de ciència i investigació podrà dictar les instruccions necessàries per a dur a terme el seguiment, control i justificació econòmica de les ajudes.  
2. Sense perjudici d'això anterior, el mes de novembre de cada anualitat les entitats beneficiàries hauran de presentar una memòria científica que tinga un detall de la tasca realitzada per part del personal contractat.  
  
Quinzé. Modificació de la resolució per interrupció de la subvenció  
  
1. Una vegada dictada la resolució de concessió, i d'acord amb el que s'estableix en l'apartat 4 de l'article 12 de les bases reguladores, les entitats beneficiàries podran sol·licitar la interrupció i la pròrroga del termini d'execució de l'ajuda corresponent pel temps de la suspensió dels contractes finançats quan aquestes suspensions es produïsquen per les causes següents:  
a) Permís de maternitat o paternitat.  
b) Adopció.  
c) Guarda amb finalitats d'adopció o acolliment.  
d) Risc durant l'embaràs.  
e) Risc durant la lactància natural de menors de nou mesos.  
f) Incapacitat temporal durant l'embaràs per causes vinculades amb aquest.  
g) Incapacitat temporal per causes diferents a les del punt anterior per un període d'almenys dos mesos consecutius.  
Les interrupcions de l'ajuda per causes diferents a les anteriorment recollides no donaran lloc a la pròrroga del termini d'execució.  
2. La interrupció i pròrroga a què fa referència l'apartat anterior haurà de ser autoritzada per l'òrgan concedint, que podrà obtindre els informes que considere oportuns, i donarà lloc a la modificació dels termes de la concessió mitjançant una nova resolució.  
3. Quan s'autoritze la interrupció i la pròrroga, no es consideraran subvencionables les despeses derivades de la contractació en les quals puga incórrer l'entitat beneficiara (retribució i quota patronal de la Seguretat Social) durant el període d'interrupció.  
4. Amb caràcter general, l'anualitat en què es produïsca la interrupció resultarà ampliada per un període idèntic al de la duració de la interrupció. No obstant això, en els casos en què els períodes de suspensió puguen legalment gaudir-se en règim de temps parcial, la duració de l'ajuda resultarà ampliada per un període equivalent al de la duració de la suspensió calculat en jornades completes.  
5. L'autorització d'interrupció i de pròrroga de l'ajuda en cap cas comporta un augment en la quantia de l'ajuda concedida inicialment. Qualsevol increment en el pagament de la quota patronal de la Seguretat Social a conseqüència del període prorrogat anirà a càrrec del centre d'R+D contractant.  
  
Setzé. Obligacions de les persones beneficiàries  
1. Les persones beneficiàries estan subjectes a les obligacions generals derivades de la normativa vigent sobre ajudes o subvencions públiques i, en particular, a les que fa referència l'article 14 de l'LGS.  
  
2. Les persones beneficiàries estan obligades a realitzar les activitats subvencionades en els termes de la resolució de concessió i a justificar la seua realització en els terminis establits.  
3. En particular, les persones beneficiàries estan obligades a:  
a) Mantindre al personal contractat durant un període mínim de 12 mesos i aportar en el termini de dos mesos després de la finalització del període de manteniment dels contractes, concedit en la resolució de concessió, informació de les nòmines, acompanyades del document de relació nominal de treballadors (RNT) i el document de relació de liquidació de cotitzacions (RLC). En cas que el període de manteniment en l'ocupació siga inferior, es reduirà l'import de l'ajuda per aquest concepte en una quantia proporcional al temps efectivament treballat.  
  
b) Comunicar a l'òrgan concedint qualsevol canvi que s'introduïsca en les condicions de realització de l'activitat per a la seua autorització o denegació, si escau.  
c) Acreditar, davant l'òrgan instructor, la realització de l'activitat o l'adopció del comportament, i també el compliment dels requisits i les condicions que determinen la concessió o el gaudi de la subvenció.  
  
d) Facilitar les actuacions de control financer que corresponen a la Intervenció General de la Generalitat, altres òrgans de control de les institucions autonòmiques, així com a les institucions estatals i europees a què s'ha fet referència en l'article 14 de les bases reguladores, en relació amb les subvencions concedides.  
e) Comunicar a l'òrgan instructor l'obtenció de subvencions per a la mateixa finalitat, procedents de qualsevol administració o ens públic o privat de qualsevol nacionalitat, així com la utilització de fons propis, als efectes del que es disposa en l'article 30.4 de l'LGS.  
  
f) Aportar una declaració responsable acreditativa del compliment de les obligacions establides en l'LGS.  
g) Reintegrar, quan corresponga segons el que es preveu en l'article 37 de l'LGS, i en el termini legalment establit, els imports corresponents a les subvencions concedides, i remetre còpia del document acreditatiu del reintegrament a l'òrgan instructor. En aquest últim cas, el reintegrament identificarà necessàriament, amb claredat, l'entitat beneficiària i la denominació de l'actuació per a la qual es va atorgar la subvenció.  
  
h) Complir amb la identificació i publicitat d'aquestes ajudes d'acord amb el que s'estableix en l'article 16 de les bases reguladores.  
i) Posar a la disposició del personal contractat les instal·lacions i els mitjans materials i formatius necessaris per a l'adequat desenvolupament del seu treball, així com garantir-los els drets i prestacions de què gaudeix el personal de l'entitat de similar categoria.  
j) Comunicar a l'òrgan concedint les renúncies, interrupcions i altres incidències dels contractes finançats amb càrrec a les ajudes, en el termini màxim de 10 dies hàbils a comptar des del següent a la data en què es produïsquen.  
k) Hauran de conservar els documents justificatius i tota altra documentació relativa al finançament, en format electrònic, durant un període de cinc anys a partir de l'operació, o de tres anys quan l'import de la subvenció siga inferior a 60.000 euros, en els termes previstos en l'article 132 del Reglament (UE, Euram) 2018/1046, del Parlament Europeu i del Consell, de 18 de juliol («Reglament financer»).  
  
l) Complir els requisits que en matèria d'igualtat d'oportunitats, medi ambient i innovació social s'establisquen en les normes comunitàries, estatals i autonòmiques.  
m) Aplicar mesures per a evitar el frau, la corrupció i els conflictes d'interés a l'hora d'aplicar les subvencions rebudes al finançament de projectes i actuacions.  
n) Qualsevol altra que dimane de la normativa estatal i comunitària que siga directament aplicable.  
  
Disseté. Reintegraments i règim sancionador  
Pel que fa a l'incompliment per part del beneficiari del que s'estableix en la resolució de concessió, les bases reguladores i altres disposicions aplicables en matèria de subvencions, caldrà ajustar-se al que es disposa en l'article 15 de les bases reguladores.  
  
Diuité. Protecció de dades personals  
Les subvencions objecte de la convocatòria requereixen el tractament de dades personals de les persones sol·licitants de la subvenció, representants i tercers, en els termes següents:  
a) Responsable del tractament: Conselleria d'Innovació, Universitats, Ciència i Societat Digital, amb domicili a l'avinguda de Claude Convalideu, s/n, 03606 Alacant; adreça electrònica de contacte: fhaipsxlbnxnfeuawbmyhrrkx@fay.nx.  
b) Categoria i origen de les dades a tractar: dades personals identificat ives, de contacte i de qualsevol altra naturalesa que siguen recollides a través de formularis, consulta a plataformes autonòmiques d'interoperabilitat (PAI) o a altres administracions públiques, en cas que no hi haja oposició a aquesta consulta, i la documentació que entreguen els sol·licitants i representants legals. Si la documentació presentada conté dades de terceres persones, prèviament a la comunicació d'aquestes dades a la Conselleria, els sol·licitants i representants legals els han d'informar del tractament de les seues dades per part de la Conselleria, en els termes previstos en aquest precepte.  
c) Finalitats del tractament i base jurídica: amb base jurídica en el compliment d'una missió realitzada en interés públic, exercici de poders públics i en el compliment de les obligacions legals segons les bases reguladores d'aquesta convocatòria i altres normes aplicables, incloses les que regulen el tràmit electrònic, les dades personals es tractaran per a tramitar i gestionar la subvenció. En compliment dels principis de publicitat i transparència, les subvencions concedides seran publicades, segons corresponga, en la pàgina web de la Conselleria a l'efecte de notificació, en el Portal de Transparència de la Generalitat Valenciana i en el Sistema Nacional de Publicitat de Subvencions, amb indicació, segons cada cas, de la convocatòria, el programa i el crèdit pressupostari a què s'imputen, beneficiari, quantitat concedida i objectiu 3 finalitat de la subvenció.  
d) Destinataris de les dades: les dades personals podran ser comunicades tant a la PAI, per a comprovar les dades de sol·licitants o situacions socioeconòmiques previstes per a la bromació, com a altres administracions i institucions públiques, entre les quals es troben, sense caràcter limitatiu, òrgans de caràcter autonòmic, local, estatal i de la UE, òrgans judicials i Ministeri Fiscal, Tribunal de Comptes, Corts Valencianes, Sindicatura de Comptes, IGAE, Defensor del Poble, Síndic de Greuges, Agència Valenciana Antifrau, delegat de protecció de dades i altres tercers subjectes de dret privat amb interés legítim i/o dret d'accés en el procediment.  
e) Totes les dades sol·licitades a través del formulari de sol·licitud, així com la documentació vinculada, són necessàries per a poder tramitar la sol·licitud. La falta de comunicació d'aquestes dades a la Conselleria comportarà les conseqüències previstes per l'ordenament jurídic.  
f) Termini de conservació de dades: les dades personals es conservaran durant el temps necessari per a complir la finalitat per a la qual es van recollir i pels terminis establits en les normes vigents per a complir obligacions i responsabilitats legals, i seran suprimides d'acord amb el que es preveu en la normativa d'arxius i documentació.  
g) Drets: la persona interessada pot exercir els drets d'accés, rectificació, supressió, oposició, limitació en el tractament, portabilitat i no ser objecte d'una decisió basada únicament en el tractament automatitzat, a través de les vies següents:  
- Tràmit electrònic, que es pot consultar en la pàgina web de la Conselleria, en l'apartat http://innova.gva.es/es/proteccio-de-dades.  
- Enviant la petició a qualsevol de les adreces postals següents: avinguda de Claude Convalideu, s/n, 03669 Alacant, i avinguda de Campanar, 32, 46607 València.  
- De manera presencial, a través del Registre de la Conselleria ubicat en les adreces anteriors. L'exercici dels drets requereix la identificació inequívoca de la persona interessada o del seu representant.  
  
h) Dret a reclamar davant l'autoritat de control: la persona interessada pot presentar una reclamació davant l'Agència Espanyola de Protecció de Dades (www.aepd.es) si considera que no s'han atés els seus drets o s'ha vulnerat el tractament de les seues dades personals. Prèviament, pot contactar amb el delegat o delegada de protecció de dades de la Generalitat Valenciana a través de qsp@llr.es o dirigir-se al passeig de l'Albereda, 16, 46558 València.  
  
Dinové. Marc normatiu, compatibilitat de les ajudes amb el mercat interior europeu i pla de mesures antifrau  
1. Les ajudes objecte d'aquesta convocatòria estan sotmeses a les bases reguladores contingudes en l'Ordre TES/1267/2021, del Ministeri de Treball i Economia Social (BOE 277, 19.11.2021), per la qual es van aprovar les bases reguladores per a la concessió de subvencions públiques, destinades al finançament del Programa Investigue, de contractació de persones joves demandants d'ocupació en la realització d'iniciatives d'investigació i innovació, en el marc del Pla de recuperació, transformació i resiliència, i a la normativa aplicable recollida en la seua disposició addicional quarta.  
2. Aquestes ajudes, tal com es recullen en les bases reguladores, no constitueixen una ajuda d'Estat, en els termes previstos en els articles 107 i 108 del Tractat de Funcionament de la Unió Europea, perquè la seua concessió no falseja ni amenaça falsejar la competència afavorint determinades empreses o produccions. Aquesta mesura constitueix, a més, una mesura de foment de l'ocupació i va destinada a organismes d'investigació en concordança amb el que s'estableix en el Marc sobre ajudes estatals de recerca i desenvolupament i innovació publicat el 24 d'octubre de 2022 en el Diario Oficial de la Unión Europea (2022/C414/01).  
3. De conformitat amb l'article 6 de l'Ordre HFP/1030/2021, de 29 de setembre, per la qual es configura el sistema de gestió del Pla de Recuperació, Transformació i Resiliència, amb data 24 de març de 2022 la Conselleria d'Innovació, Universitats, Ciència i Societat Digital, va aprovar el Pla de Mesures Antifrau (publicat en https://innova.gva.es/es/fons-next-generation) per a protegir els interessos financers de la UE i vetlar per l'adequada utilització dels fons mitjançant els quals es finança el PRTR, així com per a declarar i garantir que els fons esmentats s'han utilitzat de conformitatamb les normes aplicables.  
  
  
Vinté. Recursos contra la convocatòria  
De conformitat amb els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques, i 10 i 46 de la Llei 29/1998, de 13 de juliol, reguladora de la jurisdicció contenciosa administrativa, contra aquesta resolució, que posa fi a la via administrativa, es podrà interposar un recurs potestatiu de reposició o plantejar directament un recurs contenciós administratiu, en els terminis i davant els òrgans que s'indiquen a continuació:  
  
a) El recurs de reposició s'ha d'interposar davant l'òrgan que va dictar l'acte en el termini d'un mes a comptar des de l'endemà de la publicació de la present resolució.  
b) El recurs contenciós administratiu s'ha de plantejar davant el Tribunal Superior de Justícia de la Comunitat Valenciana en el termini de dos mesos a comptar des de l'endemà de la publicació de la present resolució.  
  
Vint-i-uné. Entrada en vigor  
Aquesta resolució entrarà en vigor l'endemà de la seua publicació en el Diari Oficial de la Generalitat Valenciana.  
  
Alacant, 29 de març de 2023.- La consellera d'Innovació, Universitats, Ciència i Societat Digital: Josefina Bueno Alonso.